Wie is John Steenhuisen? | Netwerk24
Deur Llewellyn Prince 27 Oktober 2019 12:19
Enkele dae nadat Mmusi Maimane Donderdag sy bedanking uit die DA en as die party se parlementêre leier aangekondig het, is John Steenhuisen onbestrede as sy opvolger aangestel.
Steenhuisen het die afgelope parlementêre termyn veral bekendheid verwerf vir sy skerp en bitsige uitlatings en opmerkings as DA-hoofsweep in die voorste opposisie gestoeltes in die Nasionale Vergadering.
Dr. Annelie Lotriet, DA-koukusvoorsitter, het Sondag bevestig dat Steenhuisen as nuwe parlementêre leier aangestel is nadat hy die enigste kandidaat was wat teen Vrydag om 20:00 uit die party se koukusgeledere benoem is.
Sy politieke agtergrond
Steenhuisen is op 25 Maart 1976 in Durban gebore en het aan die Northwood School gematrikuleer.
Sy verkiesing in 1999 as stadsraadslid van die destydse Durban-stadsraad op 22-jarige ouderdom het hom een van die jongste stadsraadslede in die geskiedenis van die munisipaliteit gemaak.
In 2006 is hy as koukusleier van die DA, wat toe die amptelike opposisie was, in die eThewkini-metro verkies terwyl hy ook op die party se uitvoerende raad gedien het.
Hy het Durban-Noord vir tien jaar in die Durban- en die eThekweni-metro verteenwoordig totdat hy verkies is om die party ná die 2009-verkiesing in die KwaZulu-Natalse wetgewer te verteenwoordig.
In 2009 is Steenhuisen ook verkies as die DA-leier in KwaZulu-Natal. Hy het die pos tot 18 Oktober 2010 beklee.
Hy het daarna as DA-koukusleier en lid van die provinsiale wetgewer aangebly totdat hy in Julie 2011 na die parlement geskuif is.